Den 29. april 1994 var gruppefører P.O. Nordin den øverstbefalende for de syv soldater på den svensk bemandede observationspost Tango 2 i det krigshærgede Bosnien. Omkring klokken 19.30 slog en granat ned 50 meter bag Tango 2. Umiddelbart efter slog endnu en granat ned, og soldaterne løb ned i beskyttelsesrummet.

Over radioen meldte Nordin, at de blev beskudt fra bjerget Sukkertoppen, der var serbernes uindtagelige bastion i området. Bjerget var 450 meter højt og lå lige på den anden side af frontlinjen. Her havde serberne bunkere, kampvogne, morterer, missiler, våbendepot og et stort antal soldater, mens Tango 2 var en observationspost uden tunge våben til at forsvare sig med. En time senere faldt en granat mere. Så kom der en til, og i en artikel fra 1995 i den svenske livgardes blad har Nordin beskrevet begivenhederne.